79. schôdza NR SR - 3.deň - A. dopoludnia
Dátum: 2022-12-12
Poslanec: Suja, Miroslav (-)
Druh vystúpenia: Vystúpenie v rozprave

138. Ďakujem za slovo, pán podpredseda. Na úvod by som chcel sa vyjadriť k tomu, že poslanci hnutia REPUBLIKA podporia návrh na vyslovenie nedôvery vláde Igora Matoviča v zastúpení bábky Hegera. Je úplne jedno, kto toto predkladá, táto vláda je jedna veľká katastrofa, ktorá čím skôr skončí, tým menej škôd napácha občanom Slovenskej republiky. Teraz by som sa vyjadril k viacerým vystupujúcim, ktorí tu vystúpili, lebo nechcel som reagovať, ale nedá mi. Mne sa páči napríklad návrh SaS-ky, ktorý padol, a vravím, že budem hlasovať zaň, ale aj páčia mi tie vyjadrenia, ako oni bojujú proti korupcii. No ja by som im chcel trošku pripomenúť niektoré veci. Páni zo SaS-ky, ako ste hlasovali pri Mikulcovi, Mikulcovi, ktorého obvinil nie nejaký pofidérny svedok, ale normálny svedok, že zobral 100-tisíc euro úplatok? No ako ste hlasovali, páni zo SaS-ky, pred týždňom? A vám rovno poviem, osem z vás sa alibisticky zdržalo alebo nehlasovalo, osem z vás. Stačilo päť hlasov na to, aby sme sa zbavili Miukulca, toho Mikulca, ktorý kryje všetky tie Matovičove prešľapy, všetky tie zlodejstvá. Toho istého Mikulca sme sa mohli zbaviť, ktorý kryje Matoviča, toho, ktorého vy teraz odvolávate. Ja neviem, prečo sa, prečo nehlasoval pán Dostál, pán Hattas, pán Lehotský, pán Osuský, Benčík. Pán Benčík, však vy ste alebo prezentujete sa, vy sa prezentuje ako človek, ktorý bojuje proti korupcii, proti neprávu. A podľa vás Mikulec nestál za odvolanie? Teraz ako celá vláda áno, ale ako samostatne nie? Luciak takisto, Marcinková, Ledecký. Títo ôsmi zo SaS-ky podržali Mikulca vo vláde. Už sme mohli mať spolovice vyhraté. Mohli sme sa zbaviť tejto paródie na vládu a mohli ste sa tu pokúšať vytvoriť novú, keď nechcete predčasné voľby. Je to jedno s kým. My by sme ju s vami nikdy netvorili. Ja si neviem predstaviť, že ja by som sedel niekde vedľa nejakého Benčíka. To ja si neviem predstaviť, fakt. Takže asi tak. Že ste podržali Kolíkovú, podvodníčku, áno, beriem to, lebo je od vás. Ja viem, že máte v SaS-ke dvojaký meter. Aj napriek tomu, že Matovič, premiér, vyhlásil, že vy ste ten podvod spáchala, pani Kolíková: „Mária, ty si ten podvod spáchala.“ Tak vy ste podržali podvodníčku, to beriem. Ale Mikulca? Alebo to bol obchod, že vy podržíte podvodníčku a oni vám a vy zase ich Mikulca. Hm? Ale necháme to na voličov, nech si to vyhodnotia sami, nechcem špekulovať. Toto hovorím, čo, ako to vnímam ja. SaS-ka dala návrh na odvolanie vlády. Ale viete, čo je zaujímavé? Keď sa tento váš návrh mal prerokovať vo výbore, tak ani jeden váš člen tam neprišiel, ani jeden nominant SaS-ky tam neprišiel. A teraz neviem, či ste tam dvaja, alebo traja, a kvôli tomu ten výbor nebol nebol uznášaniaschopný. Vy idete odvolávať vládu, na váš návrh sa zvolá výbor, lebo sa musí, a ani jeden váš člen tam nepríde? Čo to za hru zasa hráte v SaS-ke? Ja som nepočul od pani poslankyne Cigánikovej, keď tu mala dneska, keď bola v rozprave, že by vyčítala jednému, a čo len jednému zo svojich kolegov, že prečo nebol na tom výbore. Ona dokáže vyčítať Urbanovi, že prišiel na výbor a že bol uznášaniaschopný. Ale že ani jeden váš človek neprišiel na výbor, na váš výbor, ktorý ste vy zvolali kvôli vám, to som nepočul od nej výčitky. Ale to máme zasa ten dvojaký meter. SaS-kA a poslanci hnutia REPUBLIKA. My keď vyčítame, tak vyčítame rovnako všetkým. Tuto kolega Šefčík, zasa tu nie je, hovoril niečo... (Reakcia z pléna.) Aha, prepáčte, ospravedlňujme sa. Vy ste tak... vy ste taký bezvýznamný, že som si vás ani nevšimol, tak sa ospravedlňujem a ospravedlňujem sa. Takže kolega Šefčík tu je. Vy ste tu hovoril, pán Šefčík, o šikanovaní políciou. O šikanovaní políciou vy hovoríte, vy z OĽANO? Vy, čo ste na najvyššiu úroveň, ako sa dá, dosiahli šikanovanie políciou? Vy, čo používate policajtov na to, aby brali deti známych vašich oponentov, aby na nich vyvíjali nátlak? Toto vy dokážete povedať? Čo už horšie polícia nemohla klesnúť? Čo máte ministra vnútra najhoršieho od Márie Terézie? To už ani horší nemôže byť a on ide povedať niečo o šikanovaní políciou?! A pozrite sa, Jožko sa ako vyškiera. Jožko, paráda, že? Ten istý Pročko, čo sa mi tamto vyhrážal, že Suja, ty pôjdeš sedieť. Vy ste to pozdvihli naozaj na úroveň. A ešte potom tu ide tento istý, čo som ho posledne menoval, čo je fakt zrelý niekde na ústavnú liečbu, hovoriť, že Sulík sa stretával s Kočnerom. Ale už zabudne povedať, že aj Matovič sa stretával s Kočnerom. Mne sa to tak páči na vás, tak sa mi to páči. Matovič, ten sa nestretával s Kočnerom? Matovič, ten nepovalil Radičovej vládu? Nie. Vidíte? Točí hlavou ako on. (Povedané so smiechom.) Na kolotočoch tie figúrky. Takže, vážení kolegovia, je mi na smiech, keď počúvam ako niektorí sa tu vyjadrujete, ako bohujete za demokraciu, akí ste protikorupční, a pritom vaše činy a hlasovania hovoria o úplne niečom inom. Vy sa tak bojíte o tie svoje miesta, že ešte pustíte aj fámu, aby ste prekryli toto odvolávanie vlády, že Suja s Orbánom pred... Suja s Urbanom (povedané so smiechom) predkladá zákon, Suja s Urbanom predkladá zákon o povinnom očkovaní. No Suja s Urbanom nepredkladal, nepredkladá a nebude nikdy predkladať žiaden zákon o hocijakom povinnom očkovaní alebo liečení a podobne, takže tento pokus bol chabý, tak ako je chabý výstup nášho miestneho zabávača a paródiu na poslanca Jožka Pročka. Ďakujem.